ET Euroopa Liidu Teataja C 135/29

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 135/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ARANCIA DI RIBERA”

EÜ nr: IT-PDO-0005-0669-07.01.2008

KGT ( ) KPN ( X )

1. Nimetus:

„Arancia di Ribera”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetusega „Arancia di Ribera” tähistatakse apelsine, mis kuuluvad järgmistesse sortidesse: „Brasiliano” ja selle kloonid „Brasiliano comune”, „Brasiliano risanato”; „Washington Navel”, „Washington navel comune”, „Washington Navel risanato”, „Washington Navel 3033”, Navelina ja selle kloonid „Navelina comune”, „Navelina risanata” ja „Navelina ISA 315”. KPNga apelsin „Arancia di Ribera” on vabasse ringlusse lubamisel järgmiste omadustega: tsitrusvilja läbimõõt on vähemalt 70 mm; suurus Euroopa klassifitseerimisskaala alusel on vähemalt kuus; kuju on ümar-ovaalne (munajas või lame või pikergune) ning vilja tipus on nabajas moodustis (nabaapelsin); koore värvus: ühtlaselt oranž, talve poole kergelt punakas; viljaliha samuti ühtlaselt oranž, ühtlase ja tiheda tekstuuriga, ilma seemneteta; mahl: oranži värvusega; mahla osakaal ei jää alla 40 %; lahustuvate kuivainete sisaldus vahemikus 9–15 Brixi kraadi; happesus vahemikus 0,75–1,50; lahustuvate kuivainete ja tiitritava orgaanilise happesuse suhe mitte alla 8. KPN „Arancia di Ribera” antakse üksnes apelsinidele, mis kuuluvad ekstra või I turustuskategooriasse.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

KPNga toote kvaliteedi ja ühtsuse säilitamiseks peavad kõik pakendamisetapid toimuma punktis 4 määratletud tootmispiirkonnas, sest pikk transport ja sellega kaasnev viljade liigutamine võib soodustada patogeenide tekkimist ja levikut.

Apelsin „Arancia di Ribera” ei ole mingil viisil keemiliselt töödeldud ei enne ega pärast korjet, samuti mitte pakendamisetapis. Säilitusainete puudumine koorel muudab apelsini „Arancia di Ribera” seega transpordile ja liigutamisele palju tundlikumaks.

3.6. Erieeskirjad viilutamise, riivimise, pakendamise jm kohta:

Apelsini „Arancia di Ribera” antakse tarbimisse järgmistes pakendites:

— puust, plastikust ja/või papist kastides või alustel tootekaaluga kuni 25 kg;

— viiekilostes võrgust kottides;

— kohrutatud papist karpides tootekaaluga kuni 40 kg.

Pakendid, kotid ja karbid peavad olema pitseriga suletud, nii et pakendi sisu ei saa pitserit avamata välja võtta.

3.7. Erieeskirjad märgistamise kohta:

Pakendil oleval märgisel peab selgete ja loetavate trükitähtedega olema:

— muust märgisele kantud tekstist suuremate tähtedega kirjutatud kaitstud geograafiline tähis „Arancia di Ribera” ja logo;

— apelsini sort „Brasiliano”, „Washington navel” või „Navelina”;

— tootja või pakendaja nimi, ärinimi ja/või aadress.

Kuulumine ekstra või I turustuskategooriasse.

Keelatud on lisada kirjeldusi, mis ei ole selgesõnaliselt ette nähtud. Siiski on lubatud viidata kaubamärgile, kui see ei ole toodet kiitva iseloomuga ega eksita tarbijat; samuti võib pakendile märkida selle põllumajandusettevõtte nime, kelle maatükkidel apelsinid on kasvatatud, samuti muu kehtivate õigusaktidega lubatud tõese ja dokumenteeritava teabe. Viljade koristamise nädala märkimine on vabatahtlik.

Apelsini „Arancia di Ribera DOP” logo koosneb järgnevast:

Nimetus „Arancia di Ribera DOP Denominazione Di Origine Protetta” kirjaformaadis Textile, milles nimetus „Arancia di Ribera” on läbiva suure algustähega, v.a artikkel „di”, akronüüm DOP läbiva suurtähega ja sõnad „Denominazione di Origine Protetta” läbiva suurtähega. Sõnade (Arancia di Ribera) kohal on sellise vilja stiliseeritud piirjooned, millel on apelsini „Arancia di Ribera” kuju ja värvid: võrdlemisi suur suurus, oranž koor ja suured lehed. Akronüümi D.O.P vasakus ääres on Sitsiiliat sümboliseeriv kujund. Pakendil oleval märgisel peavad selgete ja loetavate tähtedega olema esitatud järgmised üksikasjad.

4. Geograafilise piirkonna täpne määratlus:

Apelsini „Arancia di Ribera” tootmispiirkond kujunes välja piki Verdura, Magazzolo, Platani ja Carboj jõgede nõlvu ja hõlmab Agrigento provintsi alasid, mis jäävad kommuunidesse Bivona, Burgio, Calamonaci, Caltabellotta, Cattolica Eraclea, Cianciana, Lucca Sicula, Menfi, Montallegro, Ribera, Sciacca, Siculiana ja Villafranca Sicula ning Palermo provintsi kommuuni Chiusa Sclafani.

5. Seos geograafilise piirkonnaga:

5.1. Geograafilise piirkonna eripära:

Ala, kus apelsine „Arancia di Ribera” kasvatatakse, võib nimetada täielikuks apelsinikasvatusoaasiks, sest see asub muudest piirkonnas asuvatest tsitruseistandustest täiesti eraldi. Apelsinipuud asuvad Verdura, Magazzolo, Platani ja Carboj jõgede kallaste nõlvadel. Sealsed settelised mullad (vertisoil ja inceptisoil) on nii mineraalide rohkuse kui oma koostise poolest kõrge põllumajandusliku kasuteguriga.

Et leevendada suvist sademete vähesust, kastetakse „Arancia di Ribera” kasvatuspiirkonna apelsinipuid kanalisüsteemi abil, kuhu Castello, Arancio ja di Prizzi tammide abil juhitakse Magazzolo, Carboj ja Verdura jõgede vesi.

Need jõed tagavad apelsinikasvatuse jaoks piisava vee, millel on suurepärane kvaliteet, tasakaalustatud koostis, madal elektrijuhtivuse ja saasteainete tase.

Mere lähedus loob kogu aasta lõikes termo- ja hügromeetrilised omadused, mis sobivad hästi apelsini ökofüsioloogiliste omadustega. Väga harva võib täheldada selliste looduskatastroofide põhjustatud kahjustusi nagu rahe või tuuled (sirocco), mis tavaliselt on tsitruskultuuride puhul otsustava tähtsusega.

5.2. Toote eripära:

„Arancia di Ribera” on mahlakas ja peenikestest mahlaga täidetud kotikestest koosnevat viljaliha sektoriteks eraldavad kilejad vaheseinad ei takista apelsini hammustamist, vaid tekitavad pigem tunde, et vili on väga mahlakas.

Lisaks sellele on apelsini „Arancia di Ribera” lahustuvate kuivainete ja hapete suhe väga sobiv, sektor on krõmpsuv ja maitse tugev; tänu millele sobib apelsin eelkõige tarbimiseks kui värske väga magus ja ilma mõru maitseta vili. Muud apelsini „Arancia di Ribera” iseloomustavad omadused on nii koore kui mahla intensiivne oranž värvus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Apelsini „Arancia di Ribera” omadused tulenevad selliste looduslike tingimuste nagu kliima, pinnas ja vesi ning kohalike apelsinikasvatajate ametialaste oskuste ajaloolisest seosest.

Mullad on rikkad kergesti omastatavate esmaste mineraalainete poolest, suure katioonvahetusvõimega (> 20 mekv/100 g), mis oluliselt suurendab liikuvate kaaliumioonide sisaldust, mis on taime jaoks väga oluline. Kaaliumi suur osakaal, mis soodustab suhkrute liikumist juurtes, lehtedes ja okstes kuni viljani välja, koos vahemerepiirkonnale iseloomulike kliimatingimustega aitab otsustaval määral kaasa suhkrusisalduse suurenemisele ja apelsini „Arancia di Ribera” maitseomadustele.

Nende piirkondade settelised mullad on ühtlase koostisega, neis on kõrge savisisaldus, segatuna liiva ja sageli kruusakividega, mis lasevad õhul ja veel mullas vabalt liikuda ja soodustavad bioloogiliste protsesside toimumist ja soodsa mikrofloora tekkimist, mis parandab orgaaniliste ainete sünteesi, lihtsustab toitainete ja vee omastamist ja muudab vilja mahlakaks. Magazzolo, Carboj ja Verdura jõgede vee rohkus ja suurepärane kvaliteet ning saasteainete puudumine pinnases tagab ideaalse niisutussüsteemi, mille abil toote organoleptilised omadused kõige paremini esile tulevad. Need mullastiku- ja kliimatingimused annavad tootele intensiivse oranži värvuse ja eelkõige mahlakuse, mille järgi kutsutakse toodet ka mahlaapelsiniks.

Alates 1950. aastast on apelsin tuntud riigisisestel turgudel nimetuse „Arancia di Ribera” all. Suurim impulss nimetuse kinnistumiseks anti 1966. aasta turustusmessi korraldajate poolt, kes panid messile 1985. aastal uue nime „Sagra dell’Arancia di Ribera”. Verdura jõe oru ajaloolised dokumendid annavad tunnistust suurpäraste saakide saamisest apelsinikasvatuses juba alates 1800. aastate algusest, mil rikkal ja pehme veega pinnasel kasvatatud viljad viidi Palermosse ja sealt edasi Ameerikasse.

Peamiseks on selle tootmise puhul siiski alati olnud põllumees, kes oskas sorti kõige parimal viisil piirkonda sulandada, viies sisse lihtsad, kuid tõhusad uuendused, mis on soodustanud apelsini „Arancia di Ribera” kasvatust läbi aegade ja vastavalt uutele tootmisega seotud nõudmistele, minemata samas vastuollu kohalike kasvatustavadega. Seetõttu on levinud ka need uuendused, mille tõttu on aastate jooksul levinud ka vähem töömahukas maaharimisviis, näiteks niisutussüsteem, mille puhul on torudes madal surve, mis aitab säästa vett, ning pneumaatiliste kääride kasutamine saagikoristusel. Ribera põllumajanduspiirkond on mitmete aastakümnete jooksul olnud kõige eesrindlikumaks näiteks kogu maakonna ja mõnel juhul isegi riigi tasandil. Seda nii ametialase võimekuse, apelsinikasvatajate väljatöötatud kasvatustehnikate ja saadud toodete kvaliteedi poolest, millel on praegugi märkimisväärne edu.

Viide spetsifikaadi avaldamisele:

Spetsifikaadi terviktekst on kättesaadav:

— klõpsates lingil http://www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— minnes otse põllumajandusministeeriumi veebilehele (http://www.politicheagricole.it), seejärel klõpsates „Prodotti di Qualità” („Kvaliteettooted”, ekraanil vasakul) ning seejärel „Disciplinari di Produzione all'esame dell'UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.